SSP ลั่นปี 63 รายได้โต 20% ลุยศึกษา “วินด์ฟาร์ม” เวียดนามหนุนผลงาน “นิวไฮ” ต่อเนื่อง
SSP ลั่นปี 63 รายได้โต 20% ลุยศึกษา “วินด์ฟาร์ม” เวียดนามหนุนผลงาน “นิวไฮ” ต่อเนื่อง
SSP ลั่นปี 63 รายได้โต 20% ลุยศึกษา “วินด์ฟาร์ม” เวียดนามหนุนผลงาน “นิวไฮ” ต่อเนื่อง
30 ม.ค. 2563

นายวรุตม์ ธรรมาวรานุคุปต์ ประธานเจ้าหน้าที่บริหาร บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP เปิดเผยถึงแผนการดำเนินงานในปี 2563 ว่า บริษัทฯยังคงเดินหน้าในการขยายการลงทุนต่างประเทศอย่างต่อเนื่อง โดยตั้งเป้าหมายในช่วง 3-5 ปีข้างหน้า จะมีกำลังการผลิตไฟฟ้าเพิ่มเป็น 400 เมกะวัตต์ จากปัจจุบันบริษัทฯ มีโครงการที่อยู่ระหว่างการพัฒนาหลายโครงการ ซึ่งในปี 2563 มีเป้าหมายจะมีกำลังการผลิตที่ระดับ 192 เมกะวัตต์ จากสิ้นปี 2562 อยู่ที่ 157 เมกะวัตต์
สำหรับความคืบหน้าการพัฒนาโครงการโรงไฟฟ้าพลังลมนั้น จะเริ่มเห็นความชัดเจนของโครงการมากขึ้นภายในไตรมาส 1 ปีนี้ ซึ่งโครงการดังกล่าวจะดำเนินการโดยบริษัทร่วมทุนที่จัดตั้งในเวียดนาม โดยกลุ่มบริษัทมีสัดส่วนการถือหุ้น 80% และกลุ่ม TTVN มีสัดส่วนการถือหุ้น 20%
“แนวโน้มผลการดำเนินงานในปี 2563 มั่นใจว่ารายได้โตเกิน 20% และกำไรสร้างสถิติสูงสุดใหม่ต่อเนื่อง ตามจำนวนกำลังการผลิตไฟฟ้าที่เพิ่มขึ้น อีกทั้งเรายังพร้อมเดินหน้าขยายการลงทุนโรงไฟฟ้าพลังงานลมในเวียดนาม ถือเป็นวินด์ฟาร์มแห่งแรกของเรา ซึ่งถือเป็นการเริ่มต้นที่ดีในการกระจายการลงทุนไปยังพลังงานทางเลือกอื่นๆ” นายวรุตม์ กล่าว